Samuel Salonen (jääkiekkoilija, 1994)

Ura

Salonen aloitti jääkiekkoilun omien sanojensa mukaan noin 6-vuotiaana. Hän on Vaasan Sportin kasvatti. Kesken kauden 2010–2011 Salonen siirtyi 16-vuotiaana seuran B-nuorista JYPin B2-junioreihin.  Hän voitti JYPin sisäisen pistepörssin tehoilla 17+24=41, joilla Salonen sijoittui koko B2-nuorten SM-sarjan runkosarjan pistepörssissä viidenneksi. Kaudella 2011–2012 hän oli B-nuorten SM-sarjan runkosarjassa joukkueensa paras pistemies tehoilla 10+18=28.
Kaudeksi 2012–2013 Salonen palasi kasvattajaseuraansa Sportiin ja siirtyi seuran A-nuoriin. Kaudella 2013–2014 hän toimi joukkueen varakapteenina ja oli tehoilla 22+22=44 Sportin paras maalintekijä sekä jakoi joukkueen sisäisen pistepörssin voiton Róbert Vargan kanssa. Salonen jakoi koko A-nuorten SM-liigan maalipörssin yhdeksännen sijan viiden muun pelaajan kanssa.
Kaudeksi 2014–2015 Salonen siirtyi vuoden mittaisella sopimuksella Mestis-joukkue JYP-Akatemiaan. Hänen tulokaskautensa toi 29 runkosarjaottelussa tehot 7+10=17 ja kuudessa playoff-ottelussa yhden maalin. Kaudella 2015–2016 Salonen oli joukkueen toiseksi paras maalintekijä ja kolmanneksi paras pistemies tehoilla 9+13=22. Kaudeksi 2016–2017 hän siirtyi jatkamaan Mestis-uraansa KeuPa HT:n riveihin. Salonen toimi kauden aikana myös joukkueen kapteenina Jani Ollitervon oltua sivussa. Hän voitti KeuPan sisäisen piste-, maali- ja syöttöpörssin tehoilla 17+37=54, joilla Salonen sijoittui koko Mestiksen pistepörssissä kolmanneksi.
Toukokuussa 2017 Salonen siirtyi try-outille SM-liigajoukkue Pelicansiin. Hän sai tililleen ensimmäisen liigaottelunsa runkosarjan neljännellä kierroksella 14. syyskuuta 2017 vieraissa Oulun Kärppiä vastaan. Salonen merkittiin Pelicansin 13. hyökkääjäksi ja hän jäi lopulta ilman peliaikaa. Ottelu jäi Saloselle syyskauden ainoaksi joukkueessa ja hän siirtyi saman kuun lopulla lainalle Mestis-joukkue Heinolan Peliittoihin. Salonen nimettiin yhdeksi joukkueen kiertävistä kapteeneista. Vaikka Salonen ei saanut peliaikaa Pelicansissa, hän sai marraskuussa 2017 loppukauden kattavan jatkosopimuksen joukkueeseen. Salonen nostettiin Pelicansin vahvuuteen toiseen SM-liigaotteluunsa 23. tammikuuta 2018 Mikkelin Jukureita vastaan. Hänet merkittiin jälleen joukkueen 13. hyökkääjäksi, mutta Salonen sai kuitenkin ensimmäiset ja kauden ainoat jääaikansa SM-liigassa pelattuaan 4.54 minuuttia. Hän pelasi kauden loppuun Peliitoissa. Salonen oli tehoilla 16+21=37 joukkueen paras maalintekijä ja jakoi sisäisen pistepörssin toisen sijan Severi Lahtisen kanssa edellään vain Valtteri Lipiäinen. Hän voitti myös koko Mestiksen karsintasarjan pistepörssin sekä jakoi maalipörssin voiton Hermeksen Mikko Virtasen ja joukkuetoverinsa Niko Kivelän kanssa tehoilla 4+6=10. Salonen jakoi myös sarjan tehotilaston voiton viiden muun pelaajan kanssa lukemalla +6.
Kaudeksi 2018–2019 Salonen palasi vuoden mittaisella sopimuksella KeuPa HT:hen. Hänet nimettiin joukkueen varakapteeniksi. Salosen kausi päättyi kuitenkin jo marraskuussa 2018 leikkaushoitoa vaatineen alaraajavamman vuoksi. Hänen 15 runkosarjaotteluaan riittivät kuitenkin kauden päätteeksi Mestis-hopeaan.
Kesäkuussa 2019 Salonen teki vuoden mittaisen sopimuksen Slovakian Extraligan nousijajoukkue HK Dukla Michalovcen kanssa. Hänelle ei kuitenkaan löytynyt joukkueesta sopivaa roolia ja Salosen sopimus purettiin jo ennen kauden alkua. Syyskuussa hän palasi Suomeen ja siirtyi loppukauden 2019–2020 kattavalla sopimuksella Mestiksen nousijajoukkue Kajaanin Hokkiin. Salosen sopimuksessa oli 10. marraskuuta asti kestävä ulkomaanoptio, jonka hän käytti noin kuukautta aiemmin lokakuussa siirryttyään loppukauden kattavalla sopimuksella Ranskan Ligue Magnusin Chamois de Chamonixiin. Salonen hankittiin joukkueeseen loukkaantumisen vuoksi Chamonixin jättäneen maanmiehensä Samuli Kivimäen tilalle.

Muuta

Salonen valmistui ylioppilaaksi Vaasan lyseon lukiosta keväällä 2014. Hän opiskelee Jyväskylän yliopistossa ruotsin kieltä sekä kasvatustieteitä.
Hän harrasti lapsena myös jalkapalloa omien sanojensa mukaan 14-15-vuotiaaksi asti sekä salibandya.